
Akvakultúrában használt élőtáplálék szervezetek dúsítási technológiájának fejlesztése

Célunk, hogy laboratóriumi körülmények között alkalmazható dúsítási technológiát dolgozzunk ki az élőszervezetek bio-enkapszulációs képességének, és a vízben a szervezetek testfelületére történő adszorpció kihasználásával, ezen technológiák alkalmazása, illetve tesztelése élőtáplálék szervezeteken (Artemia salina) és különböző halfajokon.
Az aszkorbil-palmitát zsírban oldódó C-vitamin készítménynek, a B1-, B6-vitaminnak és az esszenciális zsírsavnak az élőeleségbe történő beviteléhez zselatinos emulziót készítettünk. A másik dúsítási technológia során L-aszkorbinsavban, B1- és B6-vitaminban történő fürdetéses etetést alkalmaztunk, melynek során az algapaszta felületére adszorbeálódott vitamin elfogyasztásával értük el az élőtáplálék szervezetek vízben oldott vitaminokban való dúsulását. A változásokat kromatográfiás mérésekkel ellenőriztük.
A C-vitamin, mint az esszenciális zsírsavak mennyisége néhány óra dúsítási folyamat után többszörösére növekedett. A B- és C-vitaminok szimultán kiegészítésének hatása csak a B-vitaminok mennyiségében jelentkezett. Feltételezéseink szerint a két vitamin felvétele közötti negatív szinergikus hatás lehet ennek az oka.
Továbbiakban vizsgáltuk a vitaminokkal, valamint az arachidonsavval dúsított Artemia naupliuszokkal történő takarmányozás hatásait a lárvák növekedésére, túlélési arányára és mesterséges tápra történő szoktatásának sikerességére. A barramundi, ponty, vörös árnyékhal lárvák vizsgált termelési mutatóiban nem volt szignifikáns eltérés a kísérletek során. Az ivadékok egy hetes időszak után minden nehézség/elhullás nélkül átszoktathatóak voltak a tápfogyasztásra. A testösszetételben viszont növekedés tapasztalható a C-, B-vitamin és az arachidonsav esetében is.
A vörös árnyékhal esetében vizsgáltuk az élőtáplálék és a mesterséges takarmányozás közti különbségeket, és megállapítottuk, hogy a C-vitaminos kiegészítésű táppal etetett csoportok vitaminszintje jelentősen elmaradt az Artemia naupliuszt fogyasztó hallárvákhoz képest, és a halak növekedésére is pozitívan hatott. Az algával és a dúsított készítményekkel „táplált” naupliuszokkal „takarmányozott” halak tápanyag tartalmának összehasonlítása azt igazolja, hogy a tápanyag-dúsítás hatékony volt és az élőtáplálék fontos szerepét játszik a korai haltakarmányozásban.
Feltételezhető: a vitaminokkal és zsírsavakkal dúsított táplálékszervezetek hosszabb időtartamú, és/vagy gyakoribb alkalmazása a halak termelési mutatóira is pozitív hatással lehet.



